b'\n_START_ARTICLE_\nAbchazijos istorija\n_START_SECTION_\nPrie\xc5\xa1istor\xc4\x97\n_START_PARAGRAPH_\nTeritorijoje pirmieji \xc5\xbemon\xc4\x97s apsigyveno prie\xc5\xa1 4-5 t\xc5\xabkstan\xc4\x8dius met\xc5\xb3. Mezolito ir neolito laikotarpiais susik\xc5\xabr\xc4\x97 pirmosios didesn\xc4\x97s nuolatin\xc4\x97s gyvenviet\xc4\x97s, gyventojai prad\xc4\x97jo u\xc5\xbesiimti \xc5\xbeemdirbyste, gyvulininkyste, keramikos gamyba. 3 t\xc5\xabkst. pr.m.e prad\xc5\xbeioje atsirado pirmieji megalitin\xc4\x97s kult\xc5\xabros paminklai, vadinamieji Abchazijos dolmenai, kurie buvo statomi iki bronzos am\xc5\xbeiaus ir paprastai susid\xc4\x97jo i\xc5\xa1 keturi\xc5\xb3 statmen\xc5\xb3 masyvi\xc5\xb3 akmens luit\xc5\xb3 ir vieno luito ant j\xc5\xb3 vir\xc5\xa1aus. Kai kurie luitai sveria iki 50 ton\xc5\xb3.\n_START_SECTION_\nAntika\n_START_PARAGRAPH_\nAbchazija buvo vienas i\xc5\xa1 istorini\xc5\xb3 Vakar\xc5\xb3 Gruzijos region\xc5\xb3. Kaip ir visa Vakar\xc5\xb3 Gruzija, Abchazija nuo VI-V a. pr. m. e. priklaus\xc4\x97 Kolchid\xc4\x97s karalystei. Ra\xc5\xa1ytin\xc4\x97 Abchazijos istorija prasid\xc4\x97jo \xc4\xaf VI-V a. pr. m. e. Kolchid\xc4\x97s pakrant\xc4\x99 atvykus graikams i\xc5\xa1 Mileto. Graikai palei rytin\xc4\x99 Juodosios j\xc5\xabros pakrant\xc4\x99 \xc4\xafk\xc5\xabr\xc4\x97 savo kolonijas, i\xc5\xa1 j\xc5\xb3 svarbiausiu prekybos su aplinkin\xc4\x97mis gentimis, kuri ap\xc4\x97m\xc4\x97 ir prekyb\xc4\x85 vergais, centru tapo Diosk\xc5\xabrijas. Neva pagal graik\xc5\xb3 klasikin\xc4\x97s mitologijos dvynius Diosk\xc5\xabrus Kastor\xc4\x85 ir Poluks\xc4\x85 pavadintas miestas v\xc4\x97liau i\xc5\xa1sivyst\xc4\x97 \xc4\xaf dabartin\xc4\xaf Suchum\xc4\xaf. Kitos svarbios kolonijos buvo Gyenos, Triglitis ir v\xc4\x97liau Pitijus, siejami su dabartiniais O\xc4\x8dam\xc4\x8diros, Gagr\xc5\xb3 ir Pitsundos miestais._NEWLINE_Regione, pasak klasikini\xc5\xb3 \xc5\xa1altini\xc5\xb3, buvo gausu gyventoj\xc5\xb3, kurie pasi\xc5\xbeym\xc4\x97jo \xc4\xafvairove. Herodotas, Strabonas ir Plinijus mini daugyb\xc4\x99 kalb\xc5\xb3, kuriomis kalb\xc4\x97ta Diosk\xc5\xabrijuje ir kituose miestuose. Kalnuotas land\xc5\xa1aftas skyr\xc4\x97 ir izoliavo vietinius gyventojus vienus nuo kit\xc5\xb3 ir skatino daugyb\xc4\x97s atskir\xc5\xb3 kalb\xc5\xb3 ir dialekt\xc5\xb3 bei etnini\xc5\xb3 grupi\xc5\xb3 formavim\xc4\x85si. Net ir \xc5\xa1iuolaikiniai autoriai painiojasi \xc4\xafvardindami ir lokalizuodami \xc5\xa1ias tautas ir turi ma\xc5\xbeai informacijos apie toliau nuo pakrantes gyvenusias etnines grupes. Be to, tuo metu gal\xc4\x97jo vykti ir \xc5\xbeenkli migracija. Kai kurie mokslininkai I a. Plinijaus Vyresniojo Apsilae ir II a. Ariano Abasgoi sieja su proto-abchaz\xc5\xb3 ir abazin\xc5\xb3 kalbomis kalb\xc4\x97jusiomis gentimis, kiti \xc5\xa1iuos terminus laiko proto-kartvel\xc5\xb3 gen\xc4\x8di\xc5\xb3 pavadinimais. Kit\xc5\xb3 regione gyvenusi\xc5\xb3 taut\xc5\xb3 (pvz., Heniochi, Sanigae) kilm\xc4\x97 ir reik\xc5\xa1m\xc4\x97 irgi gin\xc4\x8dytina. Archeologija retai prisideda prie tampri\xc5\xb3 ry\xc5\xa1i\xc5\xb3 tarp materialin\xc4\x97s kult\xc5\xabros ir klasikini\xc5\xb3 autori\xc5\xb3 minim\xc5\xb3 taut\xc5\xb3 pavadinim\xc5\xb3 nustatymo. D\xc4\x97l to daugelis klausim\xc5\xb3 lieka atviri.\n_START_SECTION_\nGruzijos karalyst\xc4\x97s dalis\n_START_PARAGRAPH_\nX a. pabaigoje Mirus Abchazijos karalyst\xc4\x97s valdovui Teodosijui aklajam, sost\xc4\x85 paveld\xc4\x97jo bagration\xc5\xb3 dinastijos atstovas Bagratas III. Kadangi jis buvo susisaist\xc4\x99s giminyst\xc4\x97s ry\xc5\xa1iais su daugyb\xc4\x97s kit\xc5\xb3 Gruzijos karalys\xc4\x8di\xc5\xb3 dinastijomis, 1001 m. mirus Tao-Klard\xc5\xbeetijos karaliui Dovydui III paveld\xc4\x97jo jo sost\xc4\x85, o 1008-1010 m. u\xc5\xbekariavo ir Kachetij\xc4\x85 bei Heretij\xc4\x85, taip baigdamas visos Gruzijos vienijim\xc4\x85._NEWLINE_Nuo XI a. iki XIII a. Abchazijos regionas buvo susivienijusios Gruzijos dalis.\n_START_SECTION_\nAbchazijos kunigaik\xc5\xa1tyst\xc4\x97\n_START_PARAGRAPH_\nPo 1463 m. \xc4\x8cichorio m\xc5\xab\xc5\xa1io, Gruzijos karalyst\xc4\x97 galutinai subyr\xc4\x97jo \xc4\xaf tris karalystes. Imeretijos karalyst\xc4\x97 subyr\xc4\x97jo \xc4\xaf penkias kunigaik\xc5\xa1tystes, kuri\xc5\xb3 viena buvo Abchazijos kunigaik\xc5\xa1tyst\xc4\x97. Ilgainiui \xc4\x8dia \xc4\xafsitvirtino \xc5\xa0erva\xc5\xa1idzi\xc5\xb3 dinastija. 1570 m. Abchazijos sostin\xc4\x97 Suchumis buvo u\xc5\xbeimta Turkijos laivyno. Ta\xc4\x8diau kunigaik\xc5\xa1tyst\xc4\x97 i\xc5\xa1laik\xc4\x97 savivald\xc4\x85, turt\xc4\x97jo i\xc5\xa1 prekybos. Be to, jos valdovai, kovodami su gretima Megrelijos kunigaik\xc5\xa1tyste, paslinko etnin\xc4\x97s Abchazijos sienas tolyn \xc4\xaf rytus, taip sukurdami dabartines Abchazijos rytines sienas._NEWLINE_\xc5\xa0iuo metu galutinai susiformavo septyni Abchazijos istoriniai regionai, kuriuos simbolizuoja septynios \xc5\xbevaig\xc5\xbed\xc4\x97s Abchazijos v\xc4\x97liavoje. Juos nul\xc4\x97m\xc4\x97 valdan\xc4\x8diosios dinastijos i\xc5\xa1siskaidymas \xc4\xaf atskiras \xc5\xa1akas, kurios vald\xc4\x97 skirtingose vietose. Dabartin\xc4\x97s Abchazijos teritorijoje buvo sritys Samurzakanas, Dal-Cabalis, Ab\xc5\xbeua, Guma, Bzypinas ir Pschu-Aibga. Abchazija dalinai vald\xc4\x97 ir Sadzyno region\xc4\x85 \xc5\xa1iaur\xc4\x97je, kuris laikomas septint\xc4\x85ja sritimi._NEWLINE_Nuo XVIII a. pabaigos Abchazijos kunigaik\xc5\xa1\xc4\x8diai prad\xc4\x97jo priimti islam\xc4\x85, ta\xc4\x8diau j\xc5\xb3 religija da\xc5\xbenai keisdavosi d\xc4\x97l permaining\xc5\xb3 Rusijos ir Turkijos santyki\xc5\xb3. 1810 m., Rusijai prijungus Imeretijos karalyst\xc4\x99, kuriai formaliai priklaus\xc4\x97 Abchazija, \xc5\xa1i irgi \xc4\xafstojo \xc4\xaf Rusijos sud\xc4\x97t\xc4\xaf kaip autonomin\xc4\x97 kunigaik\xc5\xa1tyst\xc4\x97.\n_START_SECTION_\nRusijos imperijoje\n_START_PARAGRAPH_\nRusijai ilgainiui \xc4\xafsitvirtinus regione, Abchazijos autonomija buvo nebenaudinga, tod\xc4\x97l ji buvo panaikinta 1866 m., nutraukus valdan\xc4\x8di\xc4\x85 dinastij\xc4\x85 ir inkorporavus Abchazij\xc4\x85 kaip karin\xc4\x99 provincij\xc4\x85, kuri v\xc4\x97liau buvo \xc4\xafjungta \xc4\xaf Kutaisio gubernij\xc4\x85. _NEWLINE_1870 metais panaikinta baud\xc5\xbeiava, suaktyv\xc4\x97jo ekonomin\xc4\x97 pl\xc4\x97tra._NEWLINE_XX a. i\xc5\xa1ry\xc5\xa1k\xc4\x97jo tautinio i\xc5\xa1sivadavimo jud\xc4\x97jimas, 1917 m. vald\xc5\xbeia atiteko men\xc5\xa1evikams, bet 1921 m. bol\xc5\xa1evikai u\xc5\xbe\xc4\x97m\xc4\x97 teritorij\xc4\x85 ir prijung\xc4\x97 prie Gruzijos (tuo metu Taryb\xc5\xb3 S\xc4\x85jungos dalis). Iki 1931 m. U\xc5\xbekaukaz\xc4\x97s TFSR dalis, v\xc4\x97liau \xe2\x80\x93 Gruzijos TSR.'